REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/69-17

4. maj 2017. godine

B e o g r a d

ZAPISNIK

SA 22. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 4. MAJA 2017. GODINE

Sednica je počela u 13,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Katarina Rakić, Dušica Stojković, Branka Stamenković, Branimir Jovanović (pristupio sednici po utvrđivanju dnevnog reda) i Momo Čolaković.

Sednici su prisustvovali i zamenici članova Odbora: Stefana Miladinović, zamenik Đorđa Milićevića, Milorad Mirčić, zamenik Vojislava Šešelja (napustio sednicu tokom trajanja objedinjene rasprave), Vojislav Vujić, zamenik Petra Petrovića i Aleksandra Jerkov, zamenik člana Bojana Pajtića kome je prestalo članstvo u Odboru (napustila sednicu tokom trajanja objedinjene rasprave).

Sednici su prisustvovale i Svetislava Bulajić, generalni sekretar Narodne skupštine i Maja Pavlović, načelnik Odeljenja za budžetske, finansijsko-računovodstvene i poslove javnih nabavki.

Sednici nisu prisustvovali članovi Odbora: Aleksandra Đurović, Đorđe Milićević, Vojislav Šešelj, Nemanja Šarović, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da se razmotri zahtev narodnog poslanika Dejana Šulkića za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice.

Pre utvrđivanja dnevnog reda, Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa po tač. 3, 4. i 5. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine.

Na predlog predsednika, Odbor je većinom glasova utvrdio sledeći

D n e v n i r e d:

* usvajanje zapisnika 20. i 21. sednice Odbora -

1. Razmatranje obaveštenja generalnog sekretara Narodne skupštine o proteku vremena na koji je postavljena vršilac dužnosti pomoćnika generalnog sekretara Narodne skupštine – rukovodilac Sektora za opšte poslove (03 Broj: 118-747/17 od 27. marta 2017. godine);
2. Razmatranje Izveštaja o korišćenju i raspolaganju sredstvima za rad Narodne skupštine u periodu januar-decembar 2016. godine, koji je podnela generalni sekretar Narodne skupštine (03 Broj: 400-681/17 od 17. marta 2017. godine);
3. Razmatranje obaveštenja predsednika Narodne skupštine o izricanju mere održavanja reda narodnom poslaniku Miljanu Damjanoviću na Četvrtoj sednici Odbora za Kosovo i Metohiju (01 Broj: 120-510/17 od 2. marta 2017. godine);
4. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Bošku Obradoviću, na Prvoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1039/17 od 24. aprila 2017. godine);
5. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Radoslavu Milojičiću, na Drugoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1061/17 od 26. aprila 2017. godine);
6. Razmatranje zahteva Dejana Šulkića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1073/17 od 27. aprila 2017. godine).

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik sa 20. sednice Odbora, održane 19. aprila 2017. godine. Takođe, Odbor je većinom glasova usvojio i zapisnik sa 21. sednice Odbora održane 21. aprila 2017. godine.

**Prva tačka dnevnog reda**: Razmatranje obaveštenja generalnog sekretara Narodne skupštine o proteku vremena na koji je postavljena vršilac dužnosti pomoćnika generalnog sekretara Narodne skupštine – rukovodilac Sektora za opšte poslove (03 Broj: 118-747/17 od 27. marta 2017. godine)

Predsednik Odbora je obavestio članove i zamenike članova Odbora da je dopisom generalnog sekretara od 27. marta 2017. godine, Odbor obavešten da Mirjani Nedeljković, v.d. pomoćniku generalnog sekretara – rukovodiocu Sektora za opšte poslove, 30. marta 2017. godine ističe period od šest meseci na koji je postavljena Rešenjem Odbora 21 Broj: 112-2187/16 od 30. septembra 2016. godine. Kako u predviđenom roku od 30 dana od dana postavljenja, nije oglašen interni odnosno javni konkurs za popunjavanje navedenog položaja, potrebno je da Odbor donese odgovarajuće rešenje.

Na predlog predsednika, Odbor je većinom glasova doneo

R E Š E Nj E

o prestanku rada na položaju vršioca dužnosti

Utvrđuje se da MIRJANI NEDELjKOVIĆ, prestaje rad na položaju vršioca dužnostipomoćnika generalnog sekretara Narodne skupštine - rukovodilac Sektora za opšte poslove, sa 30. martom 2017. godine, zbog proteka vremena na koji je postavljena.

Imenovana ima pravo na platu i druge dodatke zaključno sa 30. martom 2017. godine.

O sprovođenju ovog rešenja staraće se Odsek za budžetsko računovodstvo.

**Druga tačka dnevnog reda**: Razmatranje Izveštaja o korišćenju i raspolaganju sredstvima za rad Narodne skupštine u periodu januar-decembar 2016. godine, koji je podnela generalni sekretar Narodne skupštine (03 Broj: 400-681/17 od 17. marta 2017. godine)

Svetislava Bulajić, generalni sekretar Narodne skupštine, obrazložila je Izveštaj o korišćenju i raspolaganju sredstvima za rad Narodne skupštine u periodu januar-decembar 2016. godine. Ona je istakla da su Izveštajem iskazani izvršeni javni rashodi i izdaci, realizovani za finansiranje nadležnosti Narodne skupštine u navedenom periodu, u odnosu na planirana sredstva Skupštinskog budžeta za 2016. godinu (1.867.843.000 dinara). Kako je istakla, podneti izveštaj je vrlo detaljan, prate ga odgovarajući tabelarni prikazi po programima odnosno projektima, utrošenost sredstava iznosi 70-80% Budžeta, u predmetnom periodu izvršena je ušteda od oko 800 miliona dinara, a određene uštede su ostvarene i kroz mere štednje koje je propisala Vlada Republike Srbije kao što je npr. smanjenje dnevnica za službena putovanja u zemlji i inostranstvu.

Generalni sekretar je posebno istakla važnost podrške koju Narodnoj skupštini pruža UNDP, u okviru projekta „Jačanje nadzorne uloge i javnosti u radu Skupštine Srbije“.

U diskusiji su učestovali: Branka Stamenković i Momo Čolaković.

Branka Stamenković, član Odbora, pohvalila je detaljnost izveštaja koji se odnosi na deo vezan za narodne poslanike, i ujedno sugerisala da i deo koji se odnosi na rad Službe Narodne skupštine, bude podjednako detaljan. Posebno je istakla da podaci u okviru odeljka koji se odnosi na rad Stručne službe, ekonomska klasifikacija 411-plate i dodaci zaposlenih, treba da budu detaljniji, posebno podaci koji se odnose na prekovremeni rad. S tim u vezi, postavila je pitanje da li je dovoljan broj zaposlenih u Službi za kvalitetno obavljanje poslova, imajući u vidu dinamiku rada Parlamenta i odredbe Zakona o radu koje se odnose na prekovremeni rad, kao i da li se za ostvarene sate prekovremenog rada vode evidencije i na koji način se vrši isplata. Odgovarajući na pitanja, generalni sekretar je istakla specifičnost rada Parlamenta, da je u Službi zaposlen dovoljan broj za kvalitetno obavljanje poslova, da je prekovremeni rad u velikom delu smanjen i da će se i dalje raditi na njegovom smanjenju, da se o ostvarenom broju sati prekovremenog rada zaposlenih vode posebne evidencije i u skladu sa tim vrši isplata u novcu odnosno ostvaruje pravo na slobodne dane.

Momo Čolaković, član Odbora, takođe je pohvalio navedeni izveštaj, istakao je važnost modernizacije i investiranja u zdanje Parlamenta, s obzirom na to da Parlament posećuje veliki broj građana i turista. Takođe je istakao da imajući u vidu skromna primanja zaposlenih u Službi, treba razmišljati u pravcu poboljšanja njihovog materijalnog statusa. Generalni sekretar se saglasnila sa iznetim predlozima.

Na predlog predsednika, Odbor je većinom glasova prihvatio Izveštaj o korišćenju i raspolaganju sredstvima za rad Narodne skupštine u periodu januar-decembar 2016. godine i o tome podneo izveštaj Narodnoj skupštini, u skladu sa članom 67. stav 2. Zakona o Narodnoj skupštini i članom 65. Poslovnika Narodne skupštine.

**Treća, Četvrta i Peta tačka dnevnog reda**: Razmatranje obaveštenja predsednika Narodne skupštine o izricanju mere održavanja reda narodnom poslaniku Miljanu Damjanoviću na Četvrtoj sednici Odbora za Kosovo i Metohiju (01 Broj: 120-510/17 od 2. marta 2017. godine); Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Bošku Obradoviću, na Prvoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1039/17 od 24. aprila 2017. godine); Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Radoslavu Milojičiću, na Drugoj sednici Prvog redovnog zasedanja Narodne skupštine Republike Srbije u 2017. godini (21 Broj: 120-1061/17 od 26. aprila 2017. godine)

U skladu sa usvojenim predlogom predsednika Odbora, Odbor je o navedenim tačkama utvrđenog dnevnog reda vodio zajednički jedinstveni pretres.

Predsednik Odbora je upoznao članove i zamenike članova Odbora sa dopisima generalnog sekretara.

U diskusiji su učestvovali: dr Aleksandar Martinović, Milorad Mirčić, Branka Stamenković i Aleksandra Jerkov.

Milorad Mirčić je istakao da nije bilo osnova za izricanje opomene narodnom poslaniku Miljanu Damjanoviću, ističući da način, stil i ton kojim narodni poslanici izlažu ne može biti osnov za kažnjavanje.

Predsednik Odbora je pojasnio proceduru vezanu za održavanje reda na sednicama odbora i istakao da narodnom poslaniku Miljanu Damjanoviću opomena nije izrečena zbog tona već zbog sadržine njegovog izlaganja.

Branka Stamenković, član Odbora, je istakla da nije bilo osnova za izricanje opomene narodnom poslaniku Bošku Obradoviću. Podsetila je na postojanje dvostrukih aršina prilikom izricanja mera održavanja reda na sednicama Narodne skupštine. Takođe, iznela je primedbu na vođenje zajedničkog jedinstvenog pretresa, jer se na taj način skraćuje vreme za diskusiju.

Aleksandra Jerkov, zamenik člana Odbora, istakla je da nije bilo osnova za izricanje opomene narodnom poslaniku Radoslavu Milojičiću, jer je on izneo činjenicu koja je poznata i drugima.

Odbor je u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je većinom glasova doneo odluku o novčanoj kazni iz tačke tri utvrđenog dnevnog reda:

MILjAN DAMJANOVIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 10% osnovne plate narodnog poslanika, u iznosu od 6.829,78 dinara.

Kazna iz stava 1. ove odluke oduzeće se od plate imenovanog narodnog poslanika za mesec april 2017. godine.

O sprovođenju ove odluke staraće se Odsek za budžetsko računovodstvo.

Na predlog predsednika, Odbor je većinom glasova doneo odluku o novčanoj kazni iz tačke četiri utvrđenog dnevnog reda:

BOŠKO OBRADOVIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 10% osnovne plate narodnog poslanika, u iznosu od 6.829,78 dinara.

Kazna iz stava 1. ove odluke oduzeće se od plate imenovanog narodnog poslanika za mesec april 2017. godine.

O sprovođenju ove odluke staraće se Odsek za budžetsko računovodstvo.

Na predlog predsednika, Odbor je većinom glasova doneo odluku o novčanoj kazni iz tačke pet utvrđenog dnevnog reda:

RADOSLAV MILOJIČIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 10% osnovne plate narodnog poslanika, u iznosu od 6.829,78 dinara.

Kazna iz stava 1. ove odluke oduzeće se od plate imenovanog narodnog poslanika za mesec april 2017. godine.

O sprovođenju ove odluke staraće se Odsek za budžetsko računovodstvo.

**Šesta tačka dnevnog reda**: Razmatranje zahteva Dejana Šulkića, narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1073/17 od 27. aprila 2017. godine)

Predsednik Odbora je obavestio članove i zamenike članova Odbora, da se narodni poslanik Dejan Šulkić, u skladu sa Odlukom o poslaničkoj naknadi, obratio Odboru sa zahtevom za isplatu mesečne naknade na ime zakupa stana u Beogradu i prava na naknadu za odvojeni život od porodice. Istakao je da Odbor na osnovu člana 5. st. 2. i 3. Odluke o poslaničkoj naknadi, može da odluči da se narodnom poslaniku koji nema prebivalište u Beogradu i ne koristi pravo na hotelski smeštaj, na lični zahtev isplati mesečna naknada na ime zakupa stana u Beogradu u iznosu od 35.000,00 dinara. Takođe, da na osnovu člana 5. stav 4. narodnom poslaniku koji koristi pravo na mesečnu naknadu na ime zakupa stana u Beogradu, utvrdi pravo na naknadu na odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate. Skrenuo je pažnju da je uvidom u dostavljenu dokumentaciju utvrđeno da je zahtev za ostvarivanje prava na naknadu za odvojeni život od porodice nepotpun, jer nije dostavljena fotokopija lične karte supružnika, te će Odbor o ovom zahtevu naknadno odlučivati.

Diskusije nije bilo.

Odbor je, na predlog predsednika jednoglasno doneo sledeće

R E Š E Nj E

1. DEJANU ŠULKIĆU, narodnom poslaniku, utvrđuje se pravo na isplatu mesečne naknade na ime zakupa stana u Beogradu u iznosu od 35.000,00 dinara, počev od 1. maja 2017. godine.

2. O sprovođenju ovog rešenja staraće se Odsek za budžetsko računovodstvo.

Sednica je završena u 14,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović